## Program pomoćničkog ispita za zanimanje krovopokrivač

### NN 12/2010 (25.1.2010.), Program pomoćničkog ispita za zanimanje krovopokrivač

MINISTARSTVO GOSPODARSTVA, RADA I PODUZETNIŠTVA

245

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

KROVOPOKRIVAČ

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja krovopokrivač u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela ispita.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje krovopokrivač.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Pokrivanje krova glinenim crijepom/ betonskim crijepom | Izmjeriti površine krova, odrediti potrebne količine materijala, izvesti letvanje, izvesti pokrivanje krova uključujući sljeme, uvalu i rub krova. |
| Pokrivanje krova ravnim vlaknocementnim pločama | Izmjeriti površine krova, odrediti potrebne količine materijala, izvesti podloge, izvesti pokrivanje krova uključujući sljeme, uvalu i rub krova. |
| Pokrivanje krova valovitim vlaknocementnim pločama | Izmjeriti površine krova, odrediti potrebne količine materijala, izvesti podloge, izvesti pokrivanje krova uključujući sljeme, uvalu i rub krova. |
| Pokrivanje krova bitumenskom šindrom | Izmjeriti površine krova, odrediti potrebne količine materijala, izvesti podloge, izvesti pokrivanje krova uključujući sljeme, uvalu i rub krova. |
| Pokrivanje krova trapeznim limom | Izmjeriti površine krova, odrediti potrebne količine materijala, izvesti podloge, izvesti pokrivanje krova uključujući sljeme, uvalu i rub krova. |
| Izvedba hidroizolacije ravnog krova bitumenskim trakama | Odrediti potrebne količine materijala, pripremiti podlogu, ugraditi sve slojeve, obraditi rub krova, slivnika, otvora i prodora. |
| Izvedba hidroizolacije ravnog krova sintetičnom membranom | Odrediti potrebne količine materijala, pripremiti podlogu, ugraditi folije-membrane, obraditi rub krova, slivnika, otvora i prodora. |
| Izvedba hidroizolacije vodoravnih i okomitih površina građevine | Odrediti potrebne količine materijala, pripremiti podlogu, ugraditi sve slojeve, obraditi otvore i prodore. |
| Oblaganje vanjskih zidova vlaknocementnim pločama | Odrediti potrebne količine materijala, izvesti potkonstrukciju, ugraditi toplinsku izolaciju, izvesti oblaganja, obraditi rub i krajeve plohe. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Izvedba podloge za krov | Ovisno o vrsti uratka izvesti dio podloge s konstrukcijom koja nosi i drži pokrov za zadani uradak. |
| Izvedba potkonstrukcije za obloge vanjskih zidova | Dio konstrukcije koja nosi vanjsku zidnu oblogu pripremiti za oblaganje. |
| Izvedba toplinske izolacije | Ovisno o vrsti uratka, izvesti dio toplinske izolacije s predviđenim materijalima. |
| Ugradnja različitih elemenata na krovove | Ugraditi jedan od predviđenih elemenata: snjegobran, krovni prozor, svjetlarnik, sunčani kolektori, penjalice na krov. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju krovopokrivač.

|  |  |
| --- | --- |
| Nastavna područja | Očekivani ishodi učenja |
| 1. Matematika u struci | |
| Brojevi | Rutinski koristiti osnovne računske operacije s brojevima. |
| Postotni račun | Izračunati postotni iznos, postotak i osnovnu vrijednost.  Primijeniti postotni račun u praktičnim primjerima. |
| Planimetrija s osnovama trigonometrije pravokutnog trokuta | Rutinski koristiti pretvorbu mjera za duljinu i mjera za površinu.  Primijeniti Pitagorin poučak.  Izračunati opseg i površinu jednostavnih ravninskih likova i kombiniranih likova praktične naravi.  Primijeniti trigonometriju pravokutnog trokuta u planimetriji i rješavanju problema stručne i praktične naravi. |
| Proporcionalnost | Postaviti i riješiti razmjer, račun diobe i račun smjese kroz probleme stručne i praktične naravi. |
| Informatika | Primijeniti mogućnosti računala u svrhu izrade tehničke dokumentacije.  Iskoristiti mogućnosti interneta za prikupljanje i širenje informacija. |
| 2. Tehnologija zanimanja | |
| Elementi građevina | Nabrojiti elemente građevina.  Opisati sklop tih elemenata u funkcionalnoj cjelini.  Nabrojiti materijale koje koristimo u izradi građevine.  Opisati obilježja materijala.  Navesti njihovu svrsishodnu primjenu. |
| Opterećenja  Stabilnost i ravnoteža  Sile | Opisati načine sklapanja nosivih elemenata u funkcionalnu cjelinu.  Objasniti pojam opterećenja nosača.  Opisati vrste opterećenja.  Objasniti način djelovanja opterećenja na konstrukciju.  Navesti podjelu opterećenja prema načinu djelovanja na nosače.  Navesti podjelu opterećenja prema učestalosti pojavljivanja.  Definirati pojam stabilnost građevine. Definirati pojam ravnoteža građevine.  Objasniti prijenos opterećenja putem nosivih elemenata građevine.  Objasniti pojam sile kao posljedicu djelovanja različitih opterećenja na nosače.  Objasniti principe ravnoteže sila. |
| Krovišta | Nabrojiti osnovne vrste krovišta.  Opisati osnovne vrste krovišta.  Opisati osnovne vrste krovnih pokrova. Objasniti dijelove krovišta.  Opisati osnovne tipove ravnih krovova. Nabrojiti materijale za izradu ravnih krovova. Objasniti sustave drvenih krovova i načine prenošenja opterećenja putem elemenata krova. Opisati konstrukciju jednostavnih i složenih drvenih krovova.  Nabrojiti materijale za izradu pokrova. Objasniti način odvodnje krovne vode. |
| Toplinska stabilnost | Objasniti toplinsku stabilnost kao svojstvo konstrukcije.  Objasniti mogućnost nastajanja šteta kada zbog temperaturnog rada dolazi do temperaturnih naprezanja.  Objasniti svrhu dilatiranja.  Objasniti važnost primjene toplinske izolacije koja smanjuje temperaturni rad konstrukcije. |
| Izvedba krovova s crijepom i betonskim crijepom | Opisati tehnološki postupak pripreme crijepa (klesanje, lomljenje, rezanje, bušenje) u odnosu na položaj i mjesto crijepa.  Opisati izradu konstrukcija koje drže pokrov od crijepa.  Opisati pokrivanje ili prekrivanje crijepom krovnih ploha kao i sljemena, uvale, grebena i ruba krova. |
| Izvedba pokrova ravnim pločama | Objasniti tehnološki postupak pripreme, pravilne obrade i ugradnje ravnih ploča od različitih materijala na pokrivanju i prekrivanju krovnih površina, uvala, grebena, sljemena. Opisati izradu podloge za pokrov ravnim pločama. |
| Toplinska zaštita ravnog krova | Objasniti ulogu toplinske zaštite kod ravnog krova.  Opisati njezinu pravilnu ugradbu. |
| Montaža elemenata krovnih ploha | Objasniti namjenu raznih elemenata i naprava: za odvod krovnih voda, snjegobrani, krovni prozori i kupole, gromobrani, sunčani kolektori. Objasniti njihovu pravilnu ugradbu. |
| Tradicionalni pokrovi | Opisati tradicionalne pokrove radi moćnosti pravilne rekonstrukcije. |
| Sanacija starih krovova | Uočiti dotrajale dijelove konstrukcije kod raskrivanja starih krovova.  Objasniti postupak sanacije uz kombiniranje novog i starog pokrova. |
| 3. Zaštita na radu | |
| Zaštita na radu u graditeljstvu | Opisati moguće povrede i oboljenja glave. Opisati moguće povrede i oboljenja očiju i lica. Opisati moguća oštećenja i oboljenja sluha. Opisati povrede i oboljenja ruku, nogu, tijela. Opisati povrede i oboljenja od pada s visine. Opisati povrede od električne struje.  Opisati moguće povrede i oboljenja od požara. Objasniti izbor odgovarajućih zaštitnih postupaka i sredstva.  Opisati korištenje zaštitnih sredstva na ispravan način. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Priprema izrade praktičnog uratka\* | 0 – 20 |  |
| Korištenje zaštitnih sredstava i naprava te mjera kako bi se ostvarila sigurna i učinkovita radna okolina | 0 – 10 |  |
| Spretnost rukovanja alatima i opremom | 0 – 10 |  |
| Brzina (u zadanom vremenu) i preciznost (točnost) | 0 – 10 |  |
| Kakvoća izrađene radne probe u skladu sa standardnim procedurama u graditeljstvu | 0 – 10 |  |
| Točnost dimenzija i obrade prema planu | 0 – 20 |  |
| Kakvoća izrađenog uratka u skladu sa standardnim procedurama u graditeljstvu | 0 – 20 |  |
| UKUPNO: | 0 – 100 |  |

\*Priprema za izradu uratka sadrži sljedeće:

– grafički prikaz (skica) zadatka

– opis redoslijeda radnji/radnog procesa

– potreban materijal

– potreban alat i oprema

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-39

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-245